Kenyeres Zoltán

*Jegyzetek vesztegzár idején*

**Megjegyzés a nevekről és kezdőbetűkről**

A J. A. betűjel feloldása nem okoz gondot, a magyar kultúrában, ma is és mindörökké József Attilát jelenti, értelmezéséhez nem kell elővenni Derida névelméletét, és nem kell tudni arról, minek nevezték nevelőszülei Öcsödön. J.A. az József Attila, még úgy is, hogy JA. De egy cikkben, tanulmányban, nem lehet azt írni, hogy „József költészete”. A keresztnevekből keletkezett családneveknél, mindig ki kell írni a keresztnevet is: „József Attila költészete”. Ám Konrád Györgyöt lehet egyszerűen Konrádnak nevezni, mert a Konrád a magyarban ritkán elő-forduló keresztnév. Miklós Jutkát (ki hallotta még ezt a nevet? Dutkáék holnapos társa volt), Miklós Jutkát nem lehet Miklósként aposztrofálni, de még Miklós Juditnak sem. A nőíróknak általában ki kell írni a keresztnevüket: micsoda remek költő volt Hajnal Anna, micsoda rútság, hogy manapság kiesik a neve a literátus köztudatból, de egy tanulmányban nem lehet úgy utalni rá, hogy Hajnal (a Hajnal az egy klinika) a neve őneki sem áll meg a keresztneve nélkül, ebben talán csak Nemes Nagy Ágnes a kivétel, ő lehet Nemes Nagy. De Kosztolányi Dezső, minden további nélkül Kosztolányi, Tersánszky Józsi Jenő, Tersánszky. Kosztolányit ráadásul lehet K. D.-nak rövidíteni, már a TJJ-t ma senki nem értené meg. Nagy Lászlót teljes nevével illetjük, mert a Nagy a magyar irodalomban lehetne Lajos is, az N. L. pedig Németh Lászlónak is monogramja. Aztán előfordul az is, hogy az írót-költőt emlékezésekben, esszészerű írásokban csak keresztnéven szólítják, elhagyják a vezetéknevet. Ez a bennfentesség légkörét kelti. Attila – írták a kortársak, akik kései emlékezéseikben a költő barátjaiként szerettek volna mutatkozni, vagy (ritkábban) azok is voltak. A Lőrinc – Szabó Lőrinc helyett hasonlót jelentett. De Weöres Sándort senki nem nevezte Sándornak, ő Sanyi volt, és még gyakrabban Sanyika. És ebben a megszólításban nem lekicsinylés szólalt meg (hogy is lehetett volna), hanem valami olyan szeretet, ami csak őt vette körül a magyar költészet történetében.

**Ki nyert?**

– Nem, nem. Ezeket itt ne is mutassa! Azt ott, hátul. Mennyi?

– 100

– Ne már! Viccel? 50

– 100

- Bevonatom az engedélyét! 50

- 100

– Gondolja meg! Holnap visszajövök.

Másnap:

– 50

– 100

– 60

– 80

– 75, és adja ide!

Otthon: Így kell csinálni. Csak kitartás. Micsoda szép kis darab. És nyertem 25-öt. Nyertem!

Ő: 50-ért is odaadtam volna. Nem is ér többet. Kitartottam. Nyertem 25-öt. Nyertem!

**Vagyunk**

Reggel 7 előtt 7, esetleg 8 perccel felkelek. Kinyitom a hálószoba hall felé nyíló ajtaját, kimegyek a hallba, hallból az előszobába, befordu-lok a konyhába, bekapcsolom a vízforralót, és bekapcsolom a rádiót (Klub Rádió). Kimegyek a kisfürdőszobába, bekapcsolom a rádiót (Klub Rádió), 7 órási hírek. Pisilés. Konyha.

Reggeli kisbögre. Kiskanál neszkávé, két Süssina, kicsi tej. Előszoba – hall – középső szoba – dolgozószóba – nagyfürdőszoba – fürdőköpeny – ki a kisfürdőszobába – zuhany, közben Klub Rádió. Felöltözés, közben Klub Rádió. Világtükör. Meghallgatom. Hálószoba ajtó. Halkan. Jutka még alszik. Suttogva: Hankuska! (Tacskó. Barna. Másfél éves.)

Séta. Pulóver, sál, nagykabát, sapka, kulcs, póráz. Maszk (fekete). Nagysalló – Lejtő – Liptó – Koszta – Nagysalló.

Reggeli. Fehér nagybögre, kiskanál neszkávé, három Süssina, forró víz, kis tej. Szelet rozskenyér, Ráma margarin, két paprikás szalámi, szelet Gouda. Banán. Közben beszélgetés.

– A kapuval szemben, a fánál nagyot pisilt.

– Jó kis kutya.

– A transzformátor állomásnál kakilt. Nem volt hasmenéses.

– Jó kis kutya.

Munka. Íróasztala melletti fotel. Olvasás (mások könyveit) – írás (imások könyveiről). A cél: legalább egy bekezdésnyit írni délelőtt.

11.30. Jutka. Délelőtti kávé. Reggeli kisbögre. Beszélgetés.

– Szörnyű világ van

– Szörnyű világ van.

Munka. Bekezdés folytatása. Vigyázni, legalább tíz sor legyen.

13 óra. Nagykabát, sál, sapka, kulcs, póráz. Maszk (fekete). Séta.

 Nagysalló – Németvölgyi – Liptó – Koszta – Nagysalló.

14 óra. Ebéd. Bodzaszörpös víz. Esetleg bor. Fél szelet sütemény, esetleg kiskanál Nutella. Közben Klub Rádió. Beszélgetés.

– Szörnyű világ van.

– Szörnyű világ van.

15–16 óra Szieszta. Újságolvasás (HVG, Népszava) Bóbiskolás.

16 óra előtt 7 esetleg 8 perccel felkelek. Konyha, vízmelegítő, pisilés a kisfürdőszobában. 16 órai hírek (Klub Rádió). Délutáni kávé. Reggeli kisbögre. Kiskanál neszkávé, két Süssino, kicsi tej. Drága Bolgár úr. Belehallgatok. Kikapcsolom.

16.30. Délutáni munka. Egy második bekezdés megfogalmazásá-nak kísérlete.

18.45. Félbehagyom a második bekezdést, és átmegyek a kék szo-bába (a bútorok huzata kék) TV híradó. (ATV) Egyenes beszéd.(Gaz Orbán. Gaz Orbán.) Jakupcsek plusz. (Menhelyi gyerekek, elvált nők, elhízott öregek, rákbeteg fiatalok.)

20.45.Jutka reszortja. Pulóver, sál, nagykabát, sapka nem kell, kulcs, póráz. Maszk (FFp2). Séta. Nagysalló – Németvölgyi – Vas Gereben – Koszta – Nagysalló. Beszélgetés.

– Az 59-es állomásánál nagyot pisilt.

– Jók kis kutya.

– A Sashegyi út sarkánál kakilt. Nem volt hasmenéses.

– Jó kis kutya

21.30. Film a Dunán. Közben vacsora (pirított kenyér, margarin, májkrém, paprikás szalámi, Gouda, szőlő. Tea a fekete nagybögréből) Telefonok és beszélgetés.

– Szörnyű világ van.

– Szörnyű világ van.

23 óra. M1 híradó. Migránsok. Gaz Gyurcsány. Gaz Gyurcsány.

23.30. Gyógyszerek, altatók, fogápolás. Lefekvés. Olvasás. Villanyoltás. Résnyire nyitott hálószobaajtó. Kis tappancsok. Felugrik. Befúrja magát.

Reggel 7 előtt 7, esetleg 8 perccel …